鮑勳

鮑勳，字叔業，係三國時曹魏嘅大臣、將領。

身世 
鮑勳係泰山平陽人，佢嘅先世鮑宣係西漢司隸校尉，鮑宣嘅後人有支從上黨搬去泰山，而鮑勳係鮑宣嘅九世孫。佢老豆鮑信係漢靈帝時嘅騎都尉，喺軍閥戰爭開頭時，佢同曹操合作，後來曹操封佢做濟北相。之後佢同曹操去同黃巾軍交戰，鮑信戰死但救出曹操。

事蹟 
建安十七年，做咗漢朝丞相嘅曹操追錄鮑信嘅功勞，表封鮑勳阿哥鮑邵做新都亭侯，鮑勳封做丞相府掾屬。

建安二十二年，曹操已經畀漢獻帝封做魏王，於是呢年立曹丕做魏國太子，而鮑勳做中庶子。之後佢改做黃門侍郎，然後派出外做魏郡西部都尉。

太子曹丕嘅妾侍郭夫人嘅細佬喺曲周做縣吏，被發現私吞公家布料，按法應該喺街市公開斬頭。嗰陣時曹操喺譙縣，太子曹丕留喺鄴縣，多次親自寫信畀鮑勳，請佢幫夫人細佬赦罪。鮑勳唔敢就噉放過罪犯，將罪證列足呈上。喺之前佢喺東宮做嘢，守正道、唔放過，曹丕已經唔鍾意，加多呢件事，佢對鮑勳嘅怨恨強下添。到咗鮑勳喺郡界整頓軍隊時，佢出咗啲錯，曹丕密令畀軍中軍官中尉，叫佢參奏罷免鮑勳嘅官職。

之後，鮑勳重新封做侍御史。延康元年，曹操死咗，曹丕繼位做魏王，鮑勳做駙馬都尉兼侍中。

220年尾，曹丕爭得漢朝嘅帝位，建立咗曹魏稱帝。鮑勳常勸曹丕注重農業同軍事，寬待人民，減輕賦役、多搞民生。

曹丕要出去遊獵，鮑勳又再上奏阻佢。曹丕親自撕爛佢嘅表奏，然後繼續去打獵。中途喺路上休息，問侍臣：「狩獵嘅樂趣，同八音禮樂比，點啊？」

劉曄話狩獵好過禮樂。鮑勳出聲反駁佢，同時奏責劉曄佞諛不忠，提議論罪。曹丕即時嬲氣，解散場狩獵回宮，然後立即調鮑勳外出做右中郎將。

黃初四年，尚書令陳群、僕射司馬宣王一齊提舉鮑勳做宮正。曹丕不得已重新起用佢。佢上任後，百官整肅到買佢怕，都對佢好恭敬。

黃初六年，曹丕想去打吳國，群臣議論紛紛，鮑勳又來阻佢，話無謂耗損國力去打場難勝嘅仗。曹丕重憎下添佢，降佢做治書執法，然後引軍去打吳。

曹丕敗陣，自壽春返來，喺陳留郡嘅地界度駐軍。太守孫邕來到見曹丕，之後順便過去探鮑勳。嗰陣時營壘未起好，只豎起營標，孫邕行咗細路而無行大路，被軍營嘅令史劉曜發現，想按軍令追究罪責，鮑勳以營壘未起好爲由保孫邕。

226年，大軍返到洛陽，劉曜犯咗罪，鮑勳奏請將佢貶職外放，於是劉曜秘密表奏曹丕，講鮑勳私底開脫孫邕嘅罪。於是曹丕將鮑勳交由廷尉審罪。廷尉提議五年刑罰。三官唔贊成，提議按律法罰兩斤金。曹丕聽咗後好嬲，話鮑勳應當殺死，重想將三官治罪。朝中各大臣反對，太尉鍾繇、司徒華歆、鎮軍大將軍陳群、侍中辛毗、尚書衛臻、守廷尉高柔一齊上表話鮑勳老豆鮑信對曹操有功，提議減罪。曹丕唔聽，提令處死鮑勳。

只係兩旬之後，曹丕亦死埋。鮑勳常日間專心於守住自己嘅節操同德行，爲官廉潔但亦好肯幫人，於是好多人爲佢嘅死嘆惜遺憾。

鮑信
曹丕

參攷資料

類:三國人